Fuer de letschte morge in El Chalten isch s Waetter no besser gsi. Zum erste mal sit eusere Ankunft haend mir naebst em Fitz Roy au de Torres gseh. (Foeteli folged). Leider fahrt euse Bus am Morge am 9i und mir choend somit nueme go Wandere...    Mir fahred a zwei Taeg je ca. 13 Stunde Bus bis uf Bariloche (mit Uebernachtig im Dorf Perito Moreno, nei noed uf em glichnamige Gletscher). Luftlinie sinds ca. 1000km und d Flueg hetted es Mehrfachs vo de Busfahrt gchostet. D Strass isch nur zu 2/3 teeret und somit holperets uf 1/3 vo de Strecki uf de Naturstrass ziemlich. Si sind flissig am Baue, so dass es wohl i de naechste Jahr durchgehend e festi Strass haet. D Strecki fuehrt zum groesste Teil dur e sehr wiiti, flachi Landschaft, wo nur sehr karg bewachse und kaum besiedlet isch. D Steppe erstreckt sich ueber hunderti Kilometer vom Fuess vo de Ande im Weste bis ad Ostkueste. Die Wiiti isch faszinierend   ! D Schafzucht isch praktisch di einzig Nutztig, wo die riesige Flaechi erlaubt. Das isch au mit en Grund wieso  vieles in Patagonie recht tuer isch. D Transportweg sind riesig und z.B. frueschi Fruecht und Gmues sind eher knapp erhaeltlich und einiges tuerer als im Norde.    Uf eusere Reis sind mir meistens i komfortable Bus unterwaegs. Sit Buenos Aires sinds praktisch immer Fahrte am Tag mit Ussicht (mal Sicht id Berge, mal hunderti km Sicht is 'Nuet' (Steppe). Im Ganze haend mir i rund 4 Moenet rund 180 Stund im Bus verbracht.    Geg de Schluss vo dere Fahrt wirds huegelig und d mir choemed id Berge bi Bariloche, de Schwiiz vo Argentinie.    Uebrigens haend mir bi de Bricht vo Puerto Deseado und Ushuaia endlich d Foeteli ufeglade. Meh folged...